**IZJAVA ZA JAVNOST SPLOŠNE BOLNIŠNICE, TOREK, 17.11.2020**

V Splošni bolnišnici Novo mesto imamo danes hospitaliziranih 109 COVID bolnikov, od tega 16 na intenzivnem oddelku. Žal se stanje še ne umirja, v zadnjem tednu je pri nas umrlo 15 pacientov, skupno število umrlih je tako naraslo na 48. Razmere so se v zadnjih dneh močno spremenile, imamo namreč veliko število okuženih iz domačega okolja. Posebno zaskrbljujoče je število okuženih v DSO Novo mesto, pa tudi v DSO Trebnje in Šmarjeta.

Okuženih in v karanteni imamo trenutno cca 100 zaposlenih. Izvajamo le nujne in urgentne operacije, specialistične ambulante pa prilagajamo glede na trenutne zmožnosti. Vsak teden posebej razmere preučujemo, pregledujemo stanje v bolnišnici in se odločamo, kako naprej s prerazporejanjem kadra, da bomo kar najbolje poskrbeli za čim večje število pacientov, tudi tistih ne-covid.

Opažamo, da je prisotna vse večja stiska ljudi, ki je posledica omejitev in spremembe načina življenja. Skušajmo najti pozitivne stvari in ne pozabimo na gibanje, ki ga lahko izvajamo tudi doma. Imejmo v mislih, da bo tudi to enkrat minilo in da bo ponovno čas, ko se bomo lahko objeli in spili kavo. Vsem tistim, ki se jim zdi situacija tako težka, da je ne morejo nadzirati pa sporočamo, da so naša vrata vedno odprta. Tukaj smo za vas!

Ostanimo zdravi in hvala za vašo pomoč!

doc. dr. Milena Kramar Zupan, direktorica

prim. Milivoj Piletič, strokovni direktor

Simona Volf, pomočnica direktorice za zdravstveno nego

Katarina Drenik, pomočnica direktorice za pravne zadeve